Publication: Magyar Közlöny
Issue: MK-2000-130 (Year: 2000, Number: 130)
Era: 1990-2004
Section: l) Az 1993. évi LXXVIII. törvény előírásaival összhangban, az önkormányzati lakás elidegenítéséből származó bevétel terhére épült új lakásokat a tervezésnek
Paragraph Index: 1762

c) A követeléseket adósok, vevők, munkavállalókkal szembeni követelések, váltókövetelések és egyéb követelések tagolásban kell kimutatni. Elkülönítetten kell kimutatni a folyó évben keletkezett, illetve a költségvetési évet megelőző év(ek)ben keletkezett követelésállományt. A követelésekről év közben — a kettős könyvvitelen kívül — analitikus nyilvántartást kell vezetni. A követelések állományát negyedévenként az analitikus nyilvántartásokból készített összesítő bizonylat (feladás) alapján meg kell állapítani, és az állományváltozásnak megfelelően a különbözetet rögzíteni kell a követelés számlán és tőkeváltozásként. Az eszközzel kiváltott követeléseket a teljesítés napján kell könyvelni. A követelés állományában bekövetkezett változást év közben könyvelni kell, ha az államháztartás szervezetét megszüntetik, átszervezik. Év végén leltározás alapján kell a követelések állományát megállapítani, majd értékelni. Év végén a leltározás alapján megállapított és értékelt — általános forgalmi adót is tartalmazó — követelések és a nyitóértékek különbözetét kell tőkeváltozásként elszámolni. Az Adó- és Pénzügyi Ellenőrzési Hivatalnak, valamint a Vám- és Pénzügyőrségnek, mint államháztartás közteher-bevételeit beszedő szervezeteknek, a feladatkörükbe tartozó adó — ideértve a társadalombiztosítási járulékot is — és adójellegű, illetve vám, vámjellegű és kapcsolódó követelésekről elkülönített nyilvántartást kell vezetniük, és a Kincstár, valamint a társadalombiztosítás pénzügyi alapjai számlarendjében meghatározott tartalommal és időpontban kell adatot szolgáltatniuk. Az adatszolgáltatás valódiságáért — ideértve az utólagos módosításokat és egyeztetéseket is — az adatszolgáltató felelős.

Source: https://magyarkozlony.hu/hivatalos-lapok/5d704eeb05dcd6ac0b0386e1d605d9fb783a3010/dokumentumok/0bab4499ad57b468aa5e8011db34b6fade8f8fb5/letoltes